Tode Nikoletić

Drama o žabama i rodi

Drama za najslađa bića iz vrtića

IGRAJU:

ŽABE

RODA

( Pesma o žabama. Pesma se utišava i počinje zujanje bumbara)

ŽABA 1:

(Izlazi prva žaba)

Kreke keke krek. Kreke keke kek.

Bumbar je za stomak najukusniji lek.

ŽABA 2:

Kroa kroa! Kraka kaka!

Ja bih krilca sočna laka.

ŽABA 3:

Krrrrreke. Krrrrrrreke!

Meni dajte noge meke!

ŽABA 4:

Krakaka! Krakaka!

Ja ne mogu praznog stomaka!

ŽABA5:

Kroko koko! Kroko koko!

Bumbar leti previsoko!

ŽABA 6:

Krababa! Krababa!

Ja sam žaba vrlo slaba!

ŽABA 1:

Ne dirajte bumbara! Ja sam ga videla prva!( juri ga)

ŽABA 2:

Ti si žaba ćorava. Ti ne bi videla ni crva!

ŽABA 3:

Da ga niste pipnule kreketuše lreketave! Moj je, od pete do glave! ( juri ga)

ŽABA 4:

Vadite sablje, vi krastače žablje!

ŽABA 5:

Ne diraj je, ti grbava žabo!

ŽABA 6:

Ne mešaj se zelena babo!

ŽABA 1:

Moj je!

ŽABA 2:

Moj je! (pokušava da ga uhvati)

ŽABA 3:

Prijaviću vas rodi!

ŽABA 4:

Ja se ne plašim rode. Rode su izašle iz mode!

ŽABA 5:

Rode su ružne i zbog velikog kljuna tužne!

ŽABA 6:

Gde je roda? Da je teta žaba proba!

ŽABA 1:

( peva)

Ko se boji rode još, rode još, rode još...taj ne vredi ni za groš, ni za groš, ni za groš!

SVE ŽABE:

( Pevaju)

Ko se boji rode još, rode još, rode još...taj ne vredi ni za groš, ni za groš, ni za groš!

( Sve krekeću od sreće)

ŽABA 7:

( Ulazi sedma žaba, sva zadihana)

Kreke ke... Kreke ke.... Šta izvodite kerefeke!

ŽABA 1:

Pogledajte, ovaj punoglavac jedva hoda!

ŽABA:

Hoda il ne hoda. Bežite, dolazi roda!

( Dinamična muzika)

ŽABA 2:

Roda! Beeeeežiiiiii!

ŽABA 2:

Beži! Eno je reži!

( Panika. Žabe beže)

ŽABA 7:

Kreke ke . Kreke ke. Pobegoše na dno reke!

Sada je bumbar moj. Poješću ga jer je krupan ko noj!

Tamo gde žabe kolo vode, ne dolaze tete rode!

Gde se svađaju dvoje, sve će biti moje!

Dok one šapuću o NOSATOJ rodi, meni godi!

Hvala mama žabi što me rodi!

( Žaba seda da jede. Iza leđa joj prilazi roda)

RODA:

Prijatno!

ŽABA:

( Ne osvrće se)

Hvala! Vrlo je ipozantno!

RODA:

Jel prija jelo?

ŽABA7:

Mmmm... Prste da poližeš zacelo!

RODA:

Daj malo!

ŽABA 7:

Marš budalo!

RODA:

Ko je budala?

ŽABA 7:

Ti, krastačo malaaaaaaa.... ( Okreće se i pada u nesvest) Ahhhhh...

RODA:

Svašta!

Ova žaba se onesvestila, a baš me ražestila.

Ali, dobra je za predjelo. Progutaću je ucelo!

( Čuje se kreketanje iza scene)

RODA:

Opaaaaaa! Stiže i ostala klopa!

Sakriću se iza žbuna i biće mi trba puna! ( krije se i čeka u zasedi.)

ŽABA 1:

Prevarila nas je ova žabokrečina!

ŽABA 2:

Sad je sita lenčina!

ŽABA 3:

Prejela se debela pa spava.

ŽABA 4:

Vidite! Debela je ko krava!

ŽABA 5:

Krava ili ne krava, ali ona je sita i zdrava! A mi, gladnije od mrava!

ŽABA 6:

Probudi se dušo, kreketušo! Vreme je da povratiš što si progutala!

Nisam ni ja s Marsa pala!

ŽABA7:

Be...Beeee.... Beeee žiiiiiiii....

ŽABA 1:

Pa ona misli da je ovca pa bleji!

ŽABA 7:

Ro....Ro....Roooo...

ŽABA 2:

Sad misli da je prase pa rokće!

ŽABA 7:

Roda! Roda!

ŽABA 3:

Aha! Pazi da ti ne poverujemo! Ne plašimo se mi rodetine! Mi smo hrabre žabetine!

ŽABA 4:

Gde je roda? Pokaži mi pa da je zadavim ko oktopoda!

ŽABA 5:

Pustite je meni da joj zavrnem šiju! Žabe se opasno biju!

Trenirala sam karate i džiu džicu. Pokažite mi tu rodu zlicu!

ŽABA 6:

Mi imamo armiju! Gledajte!

( Sve krekeću. Tada se pojavljuje još deset žaba koje krekeću! Kad uđu na scenu pevaju pesmu. „Sedi žaba sama na listu lokvanja“)

ŽABA 1:

Šta imaš sada reći? Hajde, odkrekeći!

(Roda se pojavljuje sa viljuškom)

RODA:

Zdravo da ste drage žabe. Evo mene vrlo slabe!

ŽABA 3:

Roda! Kidajmo sa broda!

SVE:

Beeeeežiiiiiii!

( Roda ih juri)

Roda:

Gde nema rode žabe kolo vode. I još nešto. Rode nisu izašle iz mode!

( Vesela muzika. Glumci se klanjaju)